Fuqarolarning Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasiga oʻtkazilgan sugʻurta badallarini yakka tartibda hisobga olishning markazlashtirilgan elektron reyestrini shakllantirish va yuritish toʻgʻrisidagi nizomni tasdiqlash haqida
(resolution, 2019-05-06)

Oʻzbekiston Respublikasi Prezidentining 2013-yil 25-dekabrdagi PQ-2099-son “Oʻzbekiston Respublikasining 2014-yilgi asosiy makroiqtisodiy koʻrsatkichlari prognozi va Davlat budjeti parametrlari toʻgʻrisida”gi qaroriga va Oʻzbekiston Respublikasi Vazirlar Mahkamasining 2015-yil 14-apreldagi 90-son “Fuqarolarning Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasiga oʻtkazilgan sugʻurta badallari toʻgʻrisidagi maʼlumotlarni yakka tartibda hisobga olishni joriy etish chora-tadbirlari haqida”gi qaroriga muvofiq Oʻzbekiston Respublikasi Davlat soliq qoʻmitasi va Moliya vazirligi qaror qiladi: 1. Fuqarolarning Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasiga oʻtkazilgan sugʻurta badallarini yakka tartibda hisobga olishning markazlashtirilgan elektron reyestrini shakllantirish va yuritish toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasi Prezidentining 2013-yil 25-dekabrdagi PQ-2099-son “Oʻzbekiston Respublikasining 2014-yilgi asosiy makroiqtisodiy koʻrsatkichlari prognozi va Davlat budjeti parametrlari toʻgʻrisida”gi qaroriga va Oʻzbekiston Respublikasi Vazirlar Mahkamasining 2015-yil 14-apreldagi 90-son “Fuqarolarning Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasiga oʻtkazilgan sugʻurta badallari toʻgʻrisidagi maʼlumotlarni yakka tartibda hisobga olishni joriy etish chora-tadbirlari haqida”gi qaroriga muvofiq fuqarolarning Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasiga oʻtkazilgan sugʻurta badallarini yakka tartibda hisobga olishning markazlashtirilgan elektron reyestrini (bundan buyon matnda Sugʻurta badallarini hisobga olish reyestri deb yuritiladi) shakllantirish va yuritish tartibini belgilaydi. 1. Sugʻurta badallarini hisobga olish reyestrini shakllantirish va yuritishning asosiy maqsadi Oʻzbekiston Respublikasi Davlat soliq qoʻmitasining maʼlumotlar yagona axborot bazasi (bundan buyon matnda DSQning markazlashgan axborot bazasi deb yuritiladi) negizida fuqarolarning Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasiga (bundan buyon matnda Pensiya jamgʻarmasi deb yuritiladi) sugʻurta badallarining yakka tartibda hisobga olish boʻyicha maʼlumotlarning yagona elektron axborot bazasini yaratish hisoblanadi. 2. Mazkur Nizomda quyidagi asosiy tushunchalar qoʻllaniladi: yakka tartibdagi hisobga olish — davlat ijtimoiy sugʻurtasi, shu jumladan davlat pensiya taʼminoti maqsadlari uchun ish beruvchi tomonidan har bir jismoniy shaxs boʻyicha taqdim etiladigan maʼlumotlar asosida elektron hisobni yuritish; ish beruvchi — jismoniy shaxs bilan mehnat shartnomasi (kontrakti) yoki fuqarolik-huquqiy tarzidagi shartnoma tuzgan va qonun hujjatlariga muvofiq sugʻurta badallarini hisoblash va ushlab qolish majburiyati zimmasiga yuklatilgan yuridik shaxs; maʼlumotlar — fuqarolarning Pensiya jamgʻarmasiga hisoblangan sugʻurta badallari toʻgʻrisida maʼlumot; jismoniy shaxs — ish beruvchi bilan mehnat shartnomasi (kontrakti) yoki fuqarolik-huquqiy tarzidagi shartnoma tuzgan shaxs. 3. Yakka tartibdagi hisobga olishga faqat Oʻzbekiston Respublikasi Soliq kodeksining 172-moddasida koʻrsatilgan jismoniy shaxslarning mehnatga haq toʻlash tarzidagi daromadlari yoʻl qoʻyiladi. 4. Yakka tartibdagi hisobga olish quyidagi tamoyillar asosida tashkil etiladi: majburiylik va haqqoniylik; toʻliqlik va tezkorlik; maʼlumotlarning hammabopligi va ochiqligi. 5. Sugʻurta badallarini hisobga olish reyestri fuqarolarning Pensiya jamgʻarmasiga hisoblangan sugʻurta badallari toʻgʻrisidagi maʼlumotlar asosida shakllanadi. 6. Ish beruvchi maʼlumotlarni soliq hisobi boʻyicha joylashgan davlat soliq xizmati organlariga Oʻzbekiston Respublikasi Soliq kodeksining 310-moddasida koʻzda tutilgan muddatlarda taqdim etadi. Bunda Sugʻurta badallarini hisobga olish reyestrida hisobga olinishi lozim boʻlgan maʼlumotlar elektron shaklda ish beruvchi tomonidan Oʻzbekiston Respublikasi Moliya vazirligi va Davlat soliq qoʻmitasining 2013-yil 4-martdagi 23, 2013-8-son “Soliq hisobotining shakllarini tasdiqlash toʻgʻrisida”gi qarori (roʻyxat raqami 2439, 2013-yil 22-mart) bilan tasdiqlangan Yagona ijtimoiy toʻlov va fuqarolarning budjetdan tashqari Pensiya jamgʻarmasiga sugʻurta badallari hisob-kitobiga 4-ilovasi boʻyicha rasmiylashtiriladi. 7. Davlat soliq xizmati organlari maʼlumotlar kelib tushishiga koʻra, ularni DSQning Markazlashgan axborot bazasiga kiritadi. 8. Davlat pensiyalarini tayinlash va toʻlash ishlarini oʻz vaqtida tashkil etish maqsadida DSQ tomonidan Pensiya jamgʻarmasiga DSQning Markazlashgan axborot bazasida joylashgan maʼlumotlardan foydalanish huquqi beriladi. 9. Pensiya jamgʻarmasining elektron soʻrovi DSQning Markazlashgan axborot bazasida joylashgan maʼlumotlardan foydalanishga huquq berish uchun asos hisoblanadi. 10. Pensiya jamgʻarmasining elektron soʻrovi kelib tushganda, DSQning Markazlashgan axborot bazasi yakka tartibdagi hisobga olishning tegishli maʼlumotlarini shakllantiradi va yuboradi. 11. Jismoniy shaxs: ish beruvchidan oyma-oy boʻlingan holdagi maʼlumotlar toʻgʻrisida maʼlumotnomani bepul olish; Yagona interaktiv davlat xizmatlari portali orqali fuqarolarning oʻtkazilgan sugʻurta badallari toʻgʻrisidagi maʼlumotlarini olish boʻyicha davlat interaktiv xizmatidan foydalanish; ish beruvchi tomonidan davlat soliq xizmati organlariga taqdim etilgan maʼlumotlarda xatoliklar aniqlangan taqdirda ish beruvchidan maʼlumotlarni toʻgʻrilash va qayta topshirishni talab qilish huquqiga ega. 12. Jismoniy shaxs: soliq toʻlovchining identifikatsiya raqami berilganligi toʻgʻrisidagi guvohnomani olishi, uni saqlashi va ish beruvchining talabiga koʻra taqdim etishi; soliq toʻlovchining identifikatsiya raqami berilganligi toʻgʻrisidagi guvohnomadagi maʼlumotlar oʻzgargan taqdirda, shuningdek ushbu guvohnoma yoʻqotilgan taqdirda ariza bilan davlat soliq xizmati organlariga murojaat etishi; davlat soliq xizmati organlari talabiga muvofiq soliq toʻlovchining identifikatsiya raqami berilganligi toʻgʻrisidagi guvohnomaga kiritilishi lozim boʻlgan maʼlumotlarni tasdiqlovchi hujjatlarni taqdim etishi zarur. 13. Ish beruvchi u hisobga qoʻyilgan joydagi davlat soliq xizmati organlari bilan yakka tartibdagi hisobga olishni yuritilishning toʻgʻriligi yuzasidan maʼlumotlarning oʻzaro solishtirishni amalga oshirish huquqiga ega. 14. Ish beruvchi: jismoniy shaxsning arizasiga asosan mazkur jismoniy shaxs boʻyicha oyma-oy boʻlingan holdagi maʼlumotlar toʻgʻrisida maʼlumotnomani ariza olingan kundan boshlab uch ish kuni davomida bepul berish; maʼlumotlarga tuzatishlar kiritilgan va davlat soliq xizmati organlariga qayta topshirilgan taqdirda jismoniy shaxsni xabardor qilishga majbur. 15. Davlat soliq xizmati organlari ish beruvchidan yakka tartibdagi hisobga olish uchun maʼlumotlarni oʻz vaqtida va zarur darajada rasmiylashtirilishini talab qilish huquqiga ega. 16. Davlat soliq xizmati organlari ish beruvchi tomonidan taqdim etilgan maʼlumotlarni DSQning Markazlashgan axborot bazasiga oʻz vaqtida kiritilishini taʼminlashga majbur. 17. Yuridik shaxs qayta tashkil etilgan (qoʻshib yuborish, qoʻshib olish, boʻlish, ajratish, oʻzgartirish) taqdirda maʼlumotlar toʻgʻrisida maʼlumotnomani berish boʻyicha majburiyat uning huquqiy vorisiga yuklatiladi. 18. Yuridik shaxs tugatilgan holatlarda maʼlumotlar toʻgʻrisida maʼlumotnoma yuridik shaxs soliq hisobiga qoʻyilgan joydagi davlat soliq xizmati organlari tomonidan DSQning Markazlashgan axborot bazasida mavjud maʼlumotlar asosida beriladi. 19. Mazkur Nizomning buzilishida aybdor boʻlgan shaxslar qonun hujjatlarida belgilangan tartibda javobgar boʻladilar.